It-tagħrif dwaru qed jaslilna minn kull direzzjoni b'kull mod u manjiera. U kif inhu xieraq, qed jitwasslilna bit- tliet lingwi uffiċjali tagħna, bil-Malti, bl-Ingliż u bil-Lingwa tas-Sinjali Maltija. Prosit tassew tal-ħidma ma taqta' xejn u talli qed iżżommuna aġġornati bl-aħħar żviluppi. Ħasra li kultant il-messaġġ ikun fih xi żarżira jew tnejn. Hawnhekk insemmi ħamsa fost l-aktar żbalji komuni li qed nagħmlu meta nitħaddtu u niktbu dwar il-COVID-19 (bilħaqq, bil-Malti tinqara covid-dsatax ), ħalli kemm jista' jkun nevitawhom u l-messaġġ ikun aktar effettiv. Għax il-lingwa tas-saħħa teħtieġ is-saħħa tal-lingwa. l-imxija Bis-saħħa ta' din il-marda, ħafna minna reġgħu ftakru f'din il-kelma jew tgħallmuha. Ix-xejn xejn! Mertu kbir hu tal-ġurnalisti li qegħdin jużawha fil-gazzetti u fuq ix-xandir. Min ma jafx xi tfisser eżatt, l-imxija hi marda li tittieħed minn bosta nies, jiġ. epidemija jew, jekk tinfirex wisq, pandemija. Ngħidu, pereżempju, bħalissa hawn l-imxija . F'xi rħula, bħas-Siġġiewi u r-Rabat ta' Malta, bi mxija jifhmu riħ komuni jew flissjoni. Ġejja mill-istess għerq ta' mexa , għax marda tittieħed timxi minn persuna għall-oħra, imma f'ġieħ kemm hemm, (a) ma nħalltuhiex mal-kelma mixja , bħal dak li kiteb "għadu ma nstabx vaċċin għall-mixja" 🤪 (b) inlissnuha / ɪmˈʃiːjɐ/, bħal għal ija , mhux / ɪmˈʃɪɐ/, bħal għal iha u tiġi qisha hu mxieha mid-dar sal-każin . f'saħħtu Kultant niżolqu fin-niexef. f'saħħtu = mhux marid, ibigħ is-saħħa, bl-Ingliż healthy b'saħħtu = jiflaħ ħafna, ma tegħlbux kif ġieb u laħaq, bl-Ingliż strong Ħoss wieħed jagħmel differenza. F'ħafna avviżi qed jużaw it-tieni waħda biex ifissru l-ewwel waħda. Noqogħdu attenti ħalli l-messaġġ ikun b'saħħtu u nibqgħu f'saħħitna . aħsilhom Bħalissa kulħadd qisu Ponzju Pilatu. Biex ma nxerrdux il-mard, itanbrulna li rridu naħsluhom spiss, bl-ilma fietel u s-sapun. Ħa mmur naħsel idi. Trid taħsel idek għal għoxrin sekonda. Le, sijab. Waħda id , tnejn idejn . Dment li m'intix sejjer taħsel id waħda biss (kif tista'?), trid taħsel idejk (mhux idek ) u jien irrid naħsel idejja (mhux idi ) . Ftehemna, kuġin/a? Fost il-komplikazzjonijiet tal-COVID-19 hemm dik li bl-Ingliż tissejjaħ pneumonia , infjammazzjoni fil-pulmun. Bil-Malti la hi pnewmonja u lanqas newmonja , imma pulmonite . Fit-tunsilli tonsillite , fil-bronki bronkite (mhux bronkiter , għidilha lin-nanna), u fil-pulmun pulmon ite . Faċli, le? Il- kelma ġejja mit-Taljan quarantena jew quarantina , erbgħin jum, iż-żmien li x-xwieni kienu jinżammu maqtugħin għalihom biex ma jinfirixx mard jittieħed. Maż-żmien it-tifsira nbidlet u saret tfisser perjodu, twil kemm ikun twil, ta' iżolament , mhux iżolazzjoni . Qisha xi waħda milli jivvinta Ben Camille. Bl-Ingliż u bit-Taljan qabel il-kelma għal kwarantina nużaw prepożizzjoni, bħal in quarantine jew sotto quarantena . Bil-Malti ma nużawhomx. Ma ngħidux fi kwarantina jew taħt kwarantina , imma mmorru dritt għall-punt: nannti qiegħda kwarantina lit-tfal qegħduhom kwarantina se jinżammu kwarantina l-annimali tpoġġew kwarantina Sempliċi tant, għala ntaqqluha? Kuraġġ lil kull min qiegħed kwarantina (mhux fiha jew taħtha ). Inqawwu qalbna!
5 żbalji tal-coronavirus